Răspunsul bizar oferit de Luis Enrique când a fost întrebat dacă Kylian Mbappe va fi, din nou, rezervă la PSG
În ultimele trei meciuri din campionat, Kylian Mbappe nu a fost folosit titular integralist, după ce a anunțat că pleacă de la PSG la finalul sezonului.
După ce Kylian Mbappe ar fi anunțat conducerea lui PSG că nu își va prelungi contractul scadent în vară, Luis Enrique a abordat o strategie diferită în privința șeptarului echipei. În ultimele trei meciuri din Ligue 1, atacantul nu a mai fost integralist.
"Mai devreme sau mai târziu va trebui să ne obișnuim să jucăm fără Kylian. În calitate de antrenor, misiunea mea este să găsesc mereu cea mai bună soluție pentru echipă, ceea ce cred eu că este cel mai bine pentru club", declara tehnicianul după partida cu AS Monaco, în urmă cu o săptămână.
Înaintea confruntării cu Reims, Luis Enrique a vorbit despre situația lui Kylian Mbappe, fiind întrebat câte minute va fi utilizat în meciul de pe Parc des Princes.
"Vom vedea dacă este soare, dacă este cald sau nu, depinde de vreme", a răspuns ironic, spaniolul.
Nasser Al-Khelaifi, deranjat de hotărârea lui Kylian Mbappe
Publicația franceză L'Equipe dezvăluie că oficialul parizienilor consideră plecarea lui Kylian Mbappe un eșec.
"Nu îi spui nu lui Nasser Al-Khelaifi sau Qatarului. De obicei, când vor ceva, obțin. Refuzul lui Mbappe este văzut ca un afront, o trădare", a declarat o sursă, potrivit sursei citate.
Urmăriți SPORT.RO și pe Google News